李流谦
从冯黎州饮梅林以山谷旧时爱酒陶彭泽今日梅
巾冠堕城府，桔槔无休时。
胸脾贮黄埃，非复林壑姿。
涎流方外胜，秦人望轩羲。
万金买闲日，驾言一纾眉。
冒踏众俟场，更从百代师。
食鱼得河鲂，熊蹯佐其滋。
叆叆烟雨村，霜条出冰蕤。
乌鹊噪寒暝，玉立山差差。
置樽扶疎下，寿干虬蛟驰。
落蕊不动尘，初无犀骇鸡。
公选择对宣温，云雾生攀跻。
能来玩墟落，匹马却盖麾。
蟠胸万螮蝀，区寰眇毫丝。
以兹接群动，白羽坐指挥。
笑彼豢外者，组绂为之鞿。
他年驷马还，梅花当十围。
记此黄公垆，下车挽客衣。
未觉邈山河，一醉固大奇。